หุ้นยุโรปปิดบวก ขานรับจีนส่งสัญญาณกระตุ้นเศรษฐกิจ
หุ้นยุโรปปิดบวก ขานรับจีนส่งสัญญาณกระตุ้นเศรษฐกิจ
31 มี.ค. 2558

ผู้สื่อข่าวรายงานว่า ตลาดหุ้นยุโรปปิดพุ่งขึ้นเมื่อคืนนี้ (30 มี.ค.) โดยดัชนี Stoxx Europe 600 ปรับตัวขึ้นแข็งแกร่งที่สุดในรอบเกือบ 3 สัปดาห์ เพราะได้รับแรงหนุนจากธนาคารกลางจีนที่ส่งสัญญาณใช้มาตรการกระตุ้นเศรษฐกิจ และประธานธนาคารกลางสหรัฐ (เฟด) ที่ส่งสัญญาณว่ายังไม่รีบปรับขึ้นอัตราดอกเบี้ย
โดยดัชนี Stoxx Europe 600 พุ่งขึ้น 1.1% ปิดที่ 399.84 จุดและดัชนี CAC-40 ตลาดหุ้นฝรั่งเศสปิดที่ 5,083.52 จุด เพิ่มขึ้น 49.46 จุด หรือ +0.98% ดัชนี DAX ตลาดหุ้นเยอรมันปิดที่ 12,086.01 จุด เพิ่มขึ้น 217.68 จุด หรือ +1.83% ดัชนี FTSE 100 ตลาดหุ้นลอนดอนปิดที่ 6,891.43 จุด เพิ่มขึ้น 36.41 จุด หรือ +0.53%
ตลาดหุ้นยุโรปปิดพุ่งขึ้นขานรับการแสดงความเห็นของนายโจว เสี่ยวฉวน ผู้ว่าการธนาคารกลางจีนที่ระบุว่า อัตราการขยายตัวของเศรษฐกิจประเทศชะลอตัวลงมากเกินไป ดังนั้น ผู้บริหารระดับนโยบายจึงพร้อมที่จะรับมือ ท่ามกลางการคาดการณ์ที่ว่า จีนอาจจะผ่อนคลายนโยบายการเงินเพิ่มเติม
ผู้ว่าการธนาคารกลางจีนกล่าวแสดงความเห็นในการประชุม Boao Forum for Asia ว่า เงินเฟ้อของจีนอ่อนตัวลง จีนจึงจำเป็นต้องระมัดระวัง หากแนวโน้มเงินเฟ้อที่อ่อนตัวลงยังคงเกิดขึ้นอย่างต่อเนื่อง รวมทั้งดูว่า ภาวะเงินฝืดจะเกิดขึ้นหรือไม่ โดยจีนยังมีโอกาสที่จะดำเนินการทั้งในเรื่องของอัตราดอกเบี้ยและมาตรการผ่อนคลายเชิงปริมาณ
นอกจากนี้ ตลาดหุ้นยุโรปยังได้รับแรงหนุนหลังจากนางเจเน็ท เยลเลน ประธานเฟดระบุว่า การปรับขึ้นอัตราดอกเบี้ยในปีนี้ จะเป็นการปรับขึ้นทีละน้อย เนื่องจากปัจจัยต่างๆที่ฉุดรั้งการขยายตัวของเศรษฐกิจสหรัฐมีแนวโน้มที่จะค่อยๆลดน้อยลง
โดยหุ้นกลุ่มธนาคารปรับตัวขึ้น โดยหุ้นบังโค เด ซาดาเบล และหุ้นเรฟฟายเซน แบงก์ อินเตอร์เนชันแนล ต่างก็ทะยานขึ้นกว่า 6.9%